Més tràmits disponibles a la nova seu electrònica de l'Ajuntament de Carcaixent
20 de Julio de 2018

Carcaixent

La seu electrònica de l’Ajuntament de Carcaixent s’ha renovat totalment per a ampliar el catàleg de tràmits i serveis que s'hi poden dur a terme de forma telemàtica. A més, ha modificat el disseny per a millorar l’experiència de navegació dels usuaris, simplificant la distribució de la informació amb la finalitat de facilitar-ne la localització i la realització dels procediments.

Des de la nova seu electrònica es poden realitzar tot tipus de tràmits, des de sol·licitar un gual fins a donar-se d’alta en el padró municipal. A més, dins de cada tràmit s’ofereix una fitxa amb una descripció detallada del tràmit, la documentació necessària a aportar quan s’inicie el procediment i la normativa que s’aplica.

Actualment, les empreses, associacions i professionals col·legiats estan obligats per llei a fer els tràmits en l’administració de forma telemàtica, mentre que la ciutadania pot triar entre este sistema o el presencial a l’Oficina d'Atenció a la Ciutadania (OAC). La principal novetat de la nova seu és que, per dur a terme qualsevol tràmit en l’Ajuntament de manera electrònica, podrà identificar-se amb el DNIe o certificat digital que expedeix la mateixa OAC, tot i que també hi ha l’opció de donar-se d’alta al sistema cl@ve mòbil a la mateixa seu electrònica, un sistema que genera una contrasenya que es rep amb un missatge al telèfon mòbil cada vegada que es vol fer un tràmit.

El sistema Cl@ve serveix per a identificar electrònicament en les relacions amb les administracions públiques, dirigit a persones físiques amb NIF o NIE (sempre que no estiguen obligades a realitzar les seues presentacions per internet amb certificat electrònic). Es basa en la utilització d'una clau creada per l'usuari i un PIN comunicat mitjançant SMS, amb l'avantatge que no és necessari recordar cap contrasenya de forma permanent, i la seguretat que comporta tindre validesa limitada en el temps (10 minuts) i que el PIN només puga ser utilitzat una vegada (en una única sessió en la qual es permet realitzar diversos tràmits).

Ivan Martí, regidor d’Informàtica i Modernització, ha destacat la importància que té per a les administracions invertir en la millora de les seus electròniques. “La relació electrònica amb l'administració permet fer tràmits en un horari molt ampli i des de qualsevol punt amb connexió a internet;  a més, millora l’eficiència, redueix els costos, agilitza els tràmits en reduir el temps de resposta i augmenta la transparència en la gestió municipal”, ha explicat.

MÉS INFORMACIÓ: DESCARREGA ADJUNTS

VÍDEOS explicatius:

Clave PIN 24H  https://www.agenciatributaria.es/AEAT.internet/PIN\_24H/videos.shtml